ANC wil grondbesit beperkGwede Mantashe. Argieffoto: Werner Beukes/SAPA Gwede Mantashe, sekretaris-generaal van die ANC, het Woensdag gesê die party wil grondbesit beperk. Mantashe het Woensdag joernaliste toegespreek na afloop van die ANC nasionale uitvoerende komitee se lekgotla wat in Centurion gehou is. “Daar is by die lekgotla besluit dat grondeienaarskap beperk moet word tot ŉ maksimum van 12 000 hektaar, of twee plase, vir sowel natuurlike persone as regspersone,” het hy gesê “Grondbesit deur buitelandse burgers sal verbied word.” Mantashe het gesê buitelanders kan egter toegang tot grond bekom deur huurooreenskomste. Die party soek ook verpligte verklaring van grondbesit. Die ANC het ŉ beroep gedoen vir meer beslissende en ingrypende leierskap van die regering wanneer dit by die herverdeling van grond kom. “Daar word verder van die regering verwag om uit te brei op die 50/50-beleidsraamwerk,” het Mantashe gesê. Hy het ŉ beroep op mense gedoen om inisiatiewe, soos dié waar ŉ gedeelte van ŉ plaas aan plaaswerkers toegestaan word, te ondersteun.